C 166/8
ET
Euroopa Liidu Teataja
20.4.2022
Teatis importijatele Bangladeshist pärit tekstiiltoodete importimine ühendusse (2022/C 166/06) Komisjon soovitas 15. veebruari 2008. aasta Euroopa Liidu Teataja C 41 leheküljel 8 avaldatud teatises importijatele, et Euroopa Liidu ettevõtjad, kes deklareerivad päritolu või esitavad päritolu tõendavaid dokumente, et Bangladeshist pärit ja harmoneeritud süsteemi 61. ja 62. gruppi kuuluvate tekstiiltoodete suhtes kohaldataks sooduskohtlemist, võtaksid tarvitusele kõik vajalikud ettevaatusabinõud, kuna oli põhjendatud kahtlus ELi üldise soodustuste süsteemi sooduspäritolu taotlusega hõlmatud toodete päritolu suhtes.
Nende toodete vabasse ringlusse lubamine võiks seetõttu põhjustada tollivõla tekkimise ja sellest tulenevalt Euroopa Liidu finantshuvide kahjustamise pettuse läbi.
Kättesaadava teabe põhjal ei toeta eespool nimetatud põhjendatud kahtlusi enam ükski tõend, mis näitaks, et kahtluste aluseks olevad riskid püsivad.
Lisaks on kõik üldise soodustuste süsteemi raames soodustatud riikide eksportijad alates 1. jaanuarist 2021 kohaldanud registreeritud eksportijate süsteemi (REX-süsteem) (1) ja seega esitanud päritolukinnitusi ainsa dokumentaalse tõendina sooduspäritolu taotlemiseks.
Üldise soodustuste süsteemi raames soodustatud riikide valitsusasutused ei tohi enam väljastada päritolusertifikaadi vormi A.
Seepärast on 15. veebruari 2008. aasta Euroopa Liidu Teatajas C 41 avaldatud teatis importijatele kaotanud oma eesmärgi kõnealuste toodete saadetiste puhul, mis deklareeritakse vabasse ringlusse lubamiseks käesoleva teatise avaldamise kuupäeval või pärast seda, ning see võetakse tagasi.
(1) Komisjoni 24. novembri 2015. aasta rakendusmääruse (EL) 2015/2447 (millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad) artiklid 80 ja 81 (ELT L 343, 29.12.2015, lk 558–893).